Det er nu fastlagt hvornår AaB Ishockey, som det første danske hold nogensinde, spiller sine finalekampe i den europæiske cup-turnering, fortæller aabsport.dk. Finalen i Continental Cup spilles fra den 4. til den 6. januar i Letlands hovedstad Riga, og det er AaB Ishockey, der åbner ballet klokken 15.40 den 4. januar. Modstanderen i denne kamp er Kazzinc Torpedo fra Kazakstan, som AaB også havde fornøjelsen af at møde i sidste runde af Continental Cup. Dengang vandt Torpedo kampen 4-1. Næste opgave for AaB bliver det stærke russiske mandskab AK Bars Kazan, som er modstanderen i lørdagens kamp, der ligeledes starter 15.40. Sidste kamp for AaB-holdet er mod værterne fra Riga 2000, i turneringens sidste opgør, der spilles klokken 19.40. Programmet for hele finalen, der spilles i Arena Riga, ser sådan ud: Fredag den 4. januar kl. 15.40: AaB Ishockey - Kazzinc Torpedo  Fredag den 4. januar kl. 19.40: Riga 2000 - HK Bars Kazan  Lørdag den 5. januar kl. 15.40: AaB Ishockey - HK Bars Kazan  Lørdag den 5. januar kl. 19.40: Riga 2000 - Kazzinc Torpedo  Søndag den 6. januar kl. 15.40: HK Bars Kazan - Kazzinc Torpedo  Søndag den 6. januar kl. 19.40: Riga 2000 - AaB Ishockey.

Opsummering:
Kamptidspunkter for Continental Cup finalen